## Pravilnik o postupku homologacije traktora za poljoprivredu i šumarstvo s obzirom na retrovizore TPV 303 (izdanje 00)

### NN 37/2007 (10.4.2007.), Pravilnik o postupku homologacije traktora za poljoprivredu i šumarstvo s obzirom na retrovizore TPV 303 (izdanje 00)

# DRŽAVNI ZAVOD ZA MJERITELJSTVO

**1233**

Temeljem članka 275. stavak 3. Zakona o sigurnosti prometa na cestama (»Narodne
novine« br. 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA RETROVIZORE TPV 303 (IZDANJE 00)(\*)

Članak 1.

Ovim Pravilnikom uređuje se postupak homologacije traktora za poljoprivredu i
šumarstvo kategorija T i C (1) s obzirom na retrovizore i njihovu ugradbu.

Članak 2.

Tehnički zahtjevi u postupku homologacije navedeni su u Prilogu koji čini
sastavni dio ovoga Pravilnika, a postupak homologacije u člancima 8. – 10.
Pravilnika o homologaciji tipa traktora za poljoprivredu i šumarstvo.

Članak 3.

Tijelo nadležno za homologaciju traktora za poljoprivredu i šumarstvo u smislu
odredaba ovoga Pravilnika je Državni zavod za mjeriteljstvo (u daljnjemu tekstu:
Zavod).

Članak 4.

Zavod će dodijeliti certifikat o homologaciji tipu traktora s obzirom na
retrovizore i njihovu ugradbu ako taj tip traktora zadovoljava zahtjeve iz
Priloga.

Članak 5.

Novi traktori s obzirom na retrovizore i njihovu ugradbu mogu se homologirati,
uvoziti i stavljati na tržište ako zadovoljavaju zahtjeve ovoga Pravilnika i
njegova Priloga.

Članak 6.

Zavod može ovlastiti pravnu ili fizičku osobu za obavljanje poslova tehničke
službe ako ta osoba ispunjava sljedeće uvjete:
– da zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga Pravilnika
– da može dokazati poznavanje metoda i postupaka ispitivanja sadržanih u
Prilogu.
– da ima najmanje jednoga djelatnika školske spreme VII/1 strojarskog smjera

Članak 7.

Odredbe članka 5. ovoga Pravilnika primjenjivat će se od 1. listopada 2007.
godine za sva nova vozila koja se prvi put registriraju u Republici Hrvatskoj.

Članak 8.

Ovaj Pravilnik stupa na snagu osmoga dana od njegove objave u »Narodnim
novinama«.

Klasa: 011-02/07-02/2
Urbroj: 558-04/2-07-1-AD
Zagreb, 23. ožujka 2007.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

\_\_\_\_\_\_\_
(\*) Pravilnik preuzima sadržaj Direktive Vijeća
74/346/EEZ o usklađivanju zakonodavstva država članica koje se odnosi na
retrovizore traktora na kotačima za poljoprivredu i šumarstvo, s uključenim
izmjenama i dopunama u direktivama 82/890/EEZ, 97/54/EZ i 98/40/EZ.
(1) Definicija vozila i kategorizacija dani su u točki 4. članka 4.
Pravilnika o homologaciji tipa traktora za poljoprivredu i šumarstvo (»Narodne
novine« br. 15/06).

**PRILOG**

1. DEFINICIJE
1.1. »*Retrovizor*« označava svaki uređaj koji je namijenjen da omogući jasan
pogled unatrag unutar vidnoga polja geometrijski određena u točki 2.5., kojega u
razumnim granicama ne zaklanjaju sastavni dijelovi traktora ili sami putnici u
trak­toru.
1.2. »*Unutrašnji retrovizor*« označava uređaj određen u točki 1.1. koji je
ugrađen u kabini ili okviru traktora.
1.3. »*Vanjski retrovizor*« označava uređaj određen u točki 1. koji je ugrađen na
bilo kojem dijelu vanjske površine traktora.
1.4. »*Razred retrovizora*« označava sve retrovizore koji imaju jednu ili više
zajedničkih značajka ili funkcija. Unutrašnji retrovizori razvrstani su u razred
I., a vanjski u razred II.
2. ZAHTJEVI ZA UGRADBU
2.1. Opći zahtjevi
2.1.1. Traktori mogu biti opremljeni samo retrovizorima razreda I. ili II. koji
nose oznaku homologacije tipa propisanu u Pravilniku TPV 108.
2.1.2. Retrovizori moraju biti učvršćeni tako da ostanu nepomični u uobičajenim
uvjetima uporabe.
2.2. Broj
Svi traktori moraju biti opremljeni najmanje jednim vanjskim retrovizorom
ugrađenim na lijevoj strani traktora u državama članicama u kojima se promet
odvija desnom stranom, a na desnoj strani traktora u državama članicama u kojima
se promet odvija lijevom stranom.
2.3. Položaj
2.3.1. Vanjski retrovizor mora biti ugrađen tako da vozač iz svojeg sjedala u
uobičajenu položaju u vožnji jasno vidi dio ceste određen u točki 2.5.
2.3.2. Vanjski retrovizor mora biti vidljiv kroz dio vjetrobranskog stakla koji
prekrivaju brisači ili kroz bočne prozore ako su ugrađeni na traktoru.
2.3.3. Retrovizori ne smiju stršiti izvan vanjskoga dijela nadogradnje traktora
ili skupa traktora i prikolice znatno više nego što je potrebno za
zadovoljavanje vidnoga polja utvrđenag u točki 2.5.
2.3.4. Kad je razmak od donjeg ruba vanjskog retrovizora do tla manji od 2 m kad
je traktor opterećen, taj retrovizor ne smije stršiti više od 0,2 m izvan
vanjske širine traktora ili skupa traktora i prikolice izmjerene bez
retrovizora.
2.3.5. U vezi sa zahtjevima u točkama 2.3.3. i 2.3.4., retrovizori mogu stršiti
izvan najveće dopuštene širine traktora.
2.4. NAMJEŠTANJE
2.4.1. Svaki unutrašnji retrovizor mora biti takav da ga vozač može namještati
iz svojeg sjedala.
2.4.2. Vozač mora moći namještati vanjski retrovizor iz unutrašnjosti vozila kad
su vrata zatvorena, a otvoren prozor. Međutim zrcalo mora biti moguće izvana
učvrstiti u određenome položaju.
2.4.3. Zahtjevi iz točke 2.4.2. ne primjenjuju se na vanjske retrovizore koji se
nakon pomicanja mogu automatski vratiti u svoj prijašnji položaj ili se mogu
vratiti u svoj prijašnji položaj bez uporabe alata.
2.5. Vidna polja
2.5.1. Države članice u kojima se promet odvija desnom stranom
Vidno polje lijevoga vanjskog retrovizora mora biti takvo da vozač može vidjeti
unatrag najmanje ravni vodoravni dio ceste do horizonta, koji se nalazi lijevo
od ravnine usporedne sa središnjom vertikalnom uzdužnom ravninom i koja prolazi
kroz krajnju lijevu točku vanjske širine traktora ili skupa trak­tora i
prikolice.
2.5.2. Države članice u kojima se promet odvija lijevom stranom
Vidno polje desnoga vanjskog retrovizora mora biti takvo da vozač može vidjeti
unatrag najmanje ravni vodoravni dio ceste do horizonta, koji se nalazi desno od
ravnine usporedne sa središnjom vertikalnom uzdužnom ravninom i koja prolazi
kroz krajnju desnu točku vanjske širine traktora ili skupa trak­tora i
prikolice.

Pravilnik, NN 37/2007-1233
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)